《密直任学士知益州》
宋代·杨亿

玉垒求贤牧，金门辍近臣。
龙荒使传远，鸡省命书新。
殿柱题名久，刀州入梦频。
悬鱼喧旧政，叱驭继芳尘。
珠履平原客，壶浆左蜀人。
北堂牵远念，南诏抚殊邻。
宴榭峨眉雪，歌筵濯锦春。
乐章传辩士，卜肆访逋民。
幕府觞无算，池塘思有神。
知谁预交辟，空羡吐车茵。

作者简介：杨亿（974—1020）北宋文学家，“西昆体”诗歌主要作家。字大年，建州浦城（今属福建浦城县）人。年十一，太宗闻其名，诏送阙下试诗赋，授秘书省正字。淳化中赐进士，曾为翰林学士兼史馆修撰，官至工部侍郎。性耿介，尚气节，在政治上支持丞相寇准抵抗辽兵入侵。又反对宋真宗大兴土木，求仙祀神的迷信活动。卒谥文，人称杨文公。